Urigami azegriran

D acu i d urigami azegriran ?

Urigami azegriran d tatwilt seg gar tetwilin akked telɣiwin yellan deg tẓuri n wurigami. D aḍfas n tmudemt s wugar n yiwet n tferkit. Yal tiferkit d tayunt ara neseddukel akked tayeḍ i as-yeččabin s uḍfis neɣ s usemyikcem n ta deg ta alamma tekfa tmudemt. Tayunt-a nettini-as azegrir, asegget-is nettaru-t akka : Izegriren. Akk izegriren kifkif-iten. Asnulfu n tmudemt s yizegriren iẓun ɣef sin yeswiren. Aswir n usnulfu amezwaru, yerza asnulfu n tmudemt n uzegrir sakin ad neḍfes sseg-sen aṭas. D azegrir-nni ara nessemres d azadur i usnulfu n tmudmin yesɛan talɣa i nebɣa amedya n uɣersiw, n umdan, n tɣawsiwin nniḍen… Akken tebɣu tili talɣa n tmudemt i nebɣa ad nesnulfu, yessefk ad nheggi aṭas n teyunin neɣ ayen i umi nettini : Izegriren. Izegriren yellan deg unrar aẓuran n wurigami azegriran mgarden, seg wa ɣer wa. Llan kra sɛan tazmert akken ad nesnulfu yis-sen aṭas n tmudmin yemgarden deg talɣa amedya n uzegrir "Gaya" (akedis uslig bu 4 leǧyub). Nezmer ad nini fell-as d azegrir ara yefken tilelli tameqqrant i umurigam ad yesnulfu tamudemt i yebɣa akken tebɣu tili talɣa-as... Llan daɣen izegriren nniḍen amedya n uzegrir ‘’Amkuẓ uslig n wudmawen’’, snat talɣiwin kan ara nezmer ad neḍfes yis-s, tamudemt takurant neɣ tin n ugasas. Ɣef umedya, ur nzemmer ara ad nesnulfu tamudemt n walbaɛḍ iɣersiwen… Yezmer ad yili uzegrir d asnulfu-nneɣ, am wakken yezmer daɣen ad yili yekka-d ansi nniḍen. Ulac deg-s aɣilif ma nerḍel-it-id ɣur umurigam nniḍen akken ad d-nesnulfu tamudemt-nneɣ. Aswir wis sin, d asnulfu n tmudemt i nebɣa s usemdey neɣ asali n yizegriren. Asemdey yettili-d s useḍfes neɣ s usemyikcem n wa deg wa akken ad nessileɣ talɣa i nebɣa ad as-tt-nefk i tmudemt-nneɣ. D wa i d iswi ayunan n uzegrir. Ugur yellan deg tetwilt-a n wurigami, d amudlif. Aglam n usemdey neɣ asali n tmudemt deg wurigami azegriran akken ad yezmer menwala ad as-d-yales, taswiɛt-a, mazal i as d-nufa iɣef-is akken ilaq. Yal amurigam yettaɛraḍ ad d-yessumer amudlif ara yefrun ugur-a.

Amezruy awezlan n tẓuri

Adlis amezwaru i d-yemmeslayen ɣef wurigami azegriranr yura-t ujaponi Hayato Ohoka, iẓreg-d deg useggas 1734, azwel-is : Ranma Zushiki. Ad naf deg-s yedda-d ugasas n ukaɣeḍ yesɛan 6 izegriren yemgarden deg yiniten. D agasas i umi fkan isem Tamatebako.

Deg useggas 1993 i d-yenna Yasuo Koyanagi belli agasas-a d win akken i umi ttinin Tamatebako deg tenfust n useyyad iselman. Sakin d mass Masao Okamura, anmezray n wurigami i d-itebten ayen i d-yenna yakan Yasuo Koyanagi. Ɣas akken ulac amudlif n ugasas-a, Masao Okamura yules-as-d i tmudemt.